Adjunkminister wou help toe ongeluk gebeurDie adjunkminister van minerale hulpbronne, Bavelile Hlongwa. Die adjunkminister van minerale hulpbronne, Bavelile Hlongwa (38), en haar veiligheidsbeamptes het glo Vrydagaand by ŉ ander ongelukstoneel hulp verleen toe ŉ voertuig op die N1 in hulle vasgery het. Die ongeluk het oënskynlik naby die Maubane-brug, noord van Pretoria, plaasgevind. Die minister van vervoer, Fikile Mbalula, het Saterdag in ŉ verklaring gesê Hlongwa, haar lyfwagte, asook nooddienswerkers en veiligheidsbeamptes van Bakwena was besig om hulp te verleen toe ŉ vragmotor die mense op die toneel getref het. “Drie mense, onder wie die adjunkminister, is dood en verskeie ander is beseer,” het die departement van vervoer in ŉ verklaring gesê. Die presidensie het aanvanklik in ŉ verklaring gesê Hlongwa en nog vier mense het in die ongeluk gesterf. “ŉ Ondersoek deur die Padverkeersbestuurskorporasie en die polisie is aan die gang,” het die departement in sy verklaring gesê. Mbalula het sy medelye met die slagoffers se families betuig. Die name van die slagoffers wat saam met Hlongwa in die voorval gesterf het, sal bekend gemaak word sodra hulle naasbestaandes in kennis gestel is. “Suid-Afrika het ŉ toegewyde en flukse staatsamptenaar verloor. Net soos sy geleef het, het adj.min. Bavelila Hlongwa ook gesterf – deur ander te help. Haar toewyding tot die verbetering van die armes se lewens en die bespoediging van dienslewering het nooit gewankel nie. “Die slagting op ons paaie kan nie voortduur nie. Die tragedie is ŉ aanduiding van die dringendheid waarmee ons padveiligheid as ŉ land moet hersien,” het Mbalula gesê. Pres. Cyril Ramaphosa, asook die minister van minerale hulpbronne, Gwede Mantashe, het vroeër reeds hulle medelye met Hlongwa en die ander slagoffers se geliefdes betuig. Mkhuleko Hlengwa, woordvoerder van die IVP, het die voorval betreur en gesê Hlongwa was ŉ inspirasie vir die jeug en iemand wat baie opgeoffer het in diens van die land en sy mense. Kevin Mileham, DA-woordvoerder oor minerale hulpbronne, het gesê die party wens spoedige beterskap toe aan diegene wat beseer is en betuig meegevoel met die slagoffers se families. Hy het Hlongwa beskryf as ŉ jong en dinamiese leier wat ŉ blink toekoms voor haar gehad het. Die ANC-hoofsweep, Pemmy Majodina, het gesê nuus oor die ongeluk is met skok en hartseer ontvang. Hlongwa was een van die jongste lede van die uitvoerende gesag en die ANC het gesê haar dood laat ŉ groot leemte.